###### C:\Users\Sport\Desktop\xy.jpg SVEUČILIŠTE U ZAGREBU

######  STUDENTSKI CENTAR U ZAGREBU

##  ODJEL ZA SPORT

**PRAVILNIK O UREĐENJU ODNOSA**

**ODJELA ZA SPORT STUDENTSKOG CENTRA U ZAGREBU**

**I KORISNIKA SPORTSKIH USLUGA**

**OPĆE ODREDBE**

1. Ovi opći uvjeti poslovanja (u daljnjem tekstu: Pravilnik Odjela za sport SCZG) uređuju odnose između Odjela za sport Studentskog centra u Zagrebu (u daljnjem tekstu: Odjel za sport), kao pružatelja usluga i korisnika usluga (u daljnjem tekstu: Korisnik).

Pravila korištenja usluga Odjela za sport sastavni su dio svakog Ugovora o članstvu.

2. Odjel za sport sastavni je dio Studentskog centra u Zagrebu osnovan s ciljem pružanja sportsko-rekreativnih usluga uglavnom studentima, a s ciljem podizanja kvalitete studentskog standarda. Odjel za sport ima svoje fitness dvorane, na lokaciji SD „Stjepan Radić“ (Jarunska 2), SD „Cvjetno naselje“ (Odranska 8) i SD „Dr. Ante Starčević“ (Zagrebačka avenija 2).

3. Korisnik je fizička osoba (uglavnom student) koja ima vlastito i neposredno pravo koristiti usluge Odjela za sport, sukladno odredbama ovog Pravilnika Odjela za sport SCZG, drugih pravila Studentskog centra u Zagrebu te Ugovora o članstvu, sklopljenog u njegovu korist.

4. Korisnik može biti samo punoljetna fizička osoba.

5. Ugovor o članstvu je ugovor sklopljen između Odjela za sport i Korisnika, kojim se Odjel za sport obvezuje omogućiti korištenje fitness dvorane, opreme u fitness dvoranama, programa treninga u fitness dvoranama i druge svoje usluge Korisniku, sve u rokovima i pod uvjetima kako je određeno ovim Pravilnikom Odjela za sport SCZG te drugim javno objavljenim pravilima Odjela za sport, a Korisnik se obvezuje plaćati članarinu i upisninu Studentskom centru u Zagrebu, u iznosu i rokovima kako je određeno ovim Pravilnikom Odjela za sport SCZG, Cjenikom i drugim pravilima Studentskog centra u Zagrebu.

6. Cjenik je sastavni dio Pravilnika Odjela za sport SCZG.

7. Svoje pravo korištenja usluga Odjela za sport Korisnik ne može ustupiti ili prenijeti na drugu osobu.

8. Potpisom Ugovora o članstvu, Korisnik potvrđuje da je pročitao i razumio Pravilnik Odjela za sport SCZG, da prihvaća prava i obveze njime propisane te da je svjestan da nepoštivanje istih može dovesti do jednostranog otkaza Ugovora o članstvu od strane Odjela za sport, bez mogućnosti povrata uplaćene članarine.

9. Prilikom svake posjete fitnesu, korisnik je dužan predočiti valjani studentski dokument sa slikom (X-ica, Indeks ili iskaznica Student servisa Studentskog centra u Zagrebu). Ukoliko Korisnik ne predoči valjani studentski dokument ne može koristiti usluge u fitness dvoranama u nadležnosti Odjela za sport.

**SKLAPANJE UGOVORA**

10. Korisnik ispunjava „PRISTUPNICU“ - tipski obrazac Ugovora o članstvu u digitalnom obliku, koji je pripremio Odjel za sport, i koji se nalazi na web profilu STUDENTSKOG CENTRA, u „sportskim uslugama“. Ugovor je sklopljen kada korisnik PREDA ispunjenu pristupnicu.

11. Obrazac Ugovora ostaje pohranjen do isteka akademske godine sukladno pravilima o GDPR.

**VRIJEME NA KOJE SE UGOVOR SKLAPA**

12. Ugovor između Odjela za sport i Korisnika sklapa se na period trajanja važeće akademske godine (ukoliko nije drugačije dogovoreno). U tom periodu Korisnik je dužan plaćati članarinu definiranu cjenikom Odjela za sport SCZG prilikom korištenja bilo koje naplative usluge Odjela za sport.

**PLAĆANJE ČLANARINE**

13. Članarina je naknada za korištenje usluge i opreme Odjela za sport te predstavlja iznos koji Korisnik plaća na način koji je propisan Ugovorom o članstvu. Visina članarine je propisana Cjenikom koji je sastavni dio Ugovora o članstvu.

14. Članarina se plaća u cijelosti unaprijed za period korištenja usluge Odjela za sport definiranom cjenikom.

15. Uplata Članarine se može izvršiti isključivo na blagajnama studentskih domova ili putem web profila Studentskog centra u Zagrebu. Upute za web plaćanje, Korisnik može pronaći na službenoj stranici Studentskog centra u Zagrebu.

16. Ukoliko Korisnik ne izvršava svoje obaveze plaćanja članarine na vrijeme, neće mu biti omogućeno korištenje usluga Odjela za sport.

17. Članstva se razlikuju ovisno o aktivnostima, broju dolazaka i općenito usluga Odjela za sport, na koje Korisnik ima pravo po Ugovoru o članstvu te su ista detaljno uređena i navedena u Cjeniku.

**OSTALE OBVEZE UGOVARATELJA I KORISNIKA**

18. Korisnici su obvezni pridržavati se radnog vremena odvijanja pojedinih usluga te su dužni napustiti fitness dvoranu u naznačeno vrijeme zatvaranja. Odjel za sport zadržava pravo izmjene radnog vremena fitness dvorana. Obavijest o promjeni radnog vremena unaprijed će biti naznačena u prostorijama fitness dvorane kao i objavljena na Facebook stranici Odjela za sport i/ili web stranici Studentskog centra u Zagrebu.
19. Opremu u fitness dvoranama valja koristiti sukladno uputama i namjeni konkretne opreme. Odjel za sport nije odgovoran za posljedice nepravilnog korištenja opreme.

20. Svaki oblik korištenja usluga provodi se na vlastitu odgovornost i rizik Korisnika, te Odjel za sport i njegovi zaposlenici ne mogu biti odgovorni za bilo kakvu štetu i/ili ozljedu koja nastane Korisniku.
Sve usluge Odjela za sport, uključujući i svu opremu u fitness dvoranama Korisnik koristi na vlastitu odgovornost. Korisnik je dužan voditi računa o tome da ne postoje zdravstvene i druge prepreke za bavljenje odabranim programom i uslugama Odjela za sport, uključujući i odabranu opremu u fitness dvorani, kao i o tome da sudjelovanje u tjelesnoj aktivnosti, odnosno uključivanje u programe Odjela za sport predstavlja rizik od ozljede, srčanog udara, čak i smrti, kao i drugih sličnih opasnosti.
Odjel za sport i njegovi zaposlenici ne mogu odgovarati za bilo kakvu zdravstvenu i/ili materijalnu štetu i slična potraživanja Korisnika, koja bi mu eventualno nastala zbog korištenja usluga, programa i opreme Odjela za sport.

21. Svi polaznici grupnih programa trebaju rezervirati odabrani termin treninga, a najmanje jedan sat ranije otkazati svoje mjesto u grupi ukoliko nisu u mogućnosti doći na trening. Rezervaciju mjesta u grupi moguće je napraviti putem web profil Studentskog centra u Zagrebu ili kod voditelja u fitness dvorani. U slučaju većeg broja Korisnika, prednost vježbanja imaju Korisnici koji su napravili rezervaciju.
Korisnik je dužan poštivati početak i kraj treninga, tj. dogovoreno vrijeme treninga.

22. Korisnik mora voditi računa o osobnoj higijeni (osobito o „mirisnoj komponenti“), kako bi atmosfera za vježbanje bila što ugodnija.

23. Korisnici su obavezni održavati prostorije urednima, pristojno se ponašati te se izražavati na način koji ne uznemiruje druge članove. Isto tako se obvezuju koristiti ručnik tijekom treninga (na propisan način - ručnik se uvijek mora nalaziti između Korisnika i trenažera odnosno podloge) i nositi propisnu čistu sportsku odjeću. Nije dopušteno ulaziti u prostorije za trening u obući koja se nosi van tih prostorija. Korisnik je obvezan koristiti dezinfekcijska sredstva prilikom korištenja opreme i trenažera.

24. Utezi, bućice, šipke i druga pokretna oprema se nakon korištenja moraju vratiti na mjesto predviđeno za odlaganje istih.

25. Nije dozvoljeno zauzimanje više radnih mjesta odjednom niti sjedenje i odmaranje na spravi, već́ se ista nakon odrađene serije treba prepustiti drugima.

26. Zabranjeno je unošenje sportskih torbi, vrećica ili sličnog, u prostor za vježbanje. Navedene predmete potrebno je ostaviti u garderobi.

Zabranjeno je unošenje hrane i korištenje staklenih neosiguranih posuda u prostoru za trening.

27. Odjel za sport nije odgovoran za osobne predmete ostavljene unutar prostorija fitness centra te ne odgovara za gubitak ili krađu istih. Svi osobni predmeti moraju biti uklonjeni iz ormarića nakon završetka korištenja istih i ključ ormarića vraćen na recepciju fitness dvorane.

Korisnik se može obratiti osoblju fitness dvorane ukoliko ima vrijednije predmete koje bi htio dati na čuvanje tijekom boravka u prostorijama fitness dvorane.

28. Pušenje, konzumacija alkohola, opijata, narkotika i drugih ilegalnih preparata su strogo zabranjeni. Odjel za sport ima pravo otkazati Ugovor o članstvu Korisnicima koji se ne pridržavaju ove zabrane te će takvi Korisnici biti odmah udaljeni.

29. Korisnici ne smiju ulaziti u prostorije za osoblje.

30. Zabranjeno je postavljati bilo kakve plakate i/ili osobne informacije bez suglasnosti djelatnika Odjela za sport.

31. Korisniku (uključujući i Korisnike koji su vanjski osobni treneri i instruktori) zabranjeno je koristiti fitness dvoranu, kao i opremu fitness dvorane, te pružati druge usluge osobnih savjeta za treniranje drugih članova i slično u komercijalne svrhe.

32. Nije dozvoljena niti jedna osobna vrsta reklamiranja u prostorijama fitness dvorane, ukoliko ista nije definirana i odobrena od strane Odjela za sport.

Treneri koji vode treninge unutar prostorija Odjela za sport isključivo su zaposlenici i suradnici s kojima Odjel za sport ima definirane ugovorne odnose o pružanju takvih usluga.

33. Ako se utvrdi da je Korisnik tijekom svog boravka u fitness dvorani bio nasilan ili da je nekome prijetio bit će trenutno udaljen iz prostorija i prijavljen nadležnim službama.

34. U slučaju neprimjerenog ponašanja, osoblje fitness dvorane ovlašteno je opomenuti Korisnika, naložiti mu da se primjereno ponaša i/ili ga udaljiti iz fitness dvorene. Takve naloge, opomene i radnje, Korisnik je dužan poštivati i sukladno njima uskladiti svoje ponašanje.

35. Ako Korisnik prekrši bilo koje od pravila iz članka 31. – 34., Odjel za sport može u bilo kojem trenutku otkazati Ugovor, bez omogućavanja otkaznog roka i bez obveze povrata uplaćene članarine.

**OBVEZE ODJELA ZA SPORT**

36. Odjel za sport obvezuje se osigurati prostorije za vježbanje sukladno propisanim zakonskim uvjetima poslovanja fitnesa te svu opremu i rekvizite za vježbanje, kao i dodatne prostorije potrebite za kvalitetno pružanje usluga.

37. Odjel za sport obvezuje se cjelokupnu opremu i rekvizite redovito održavati, servisirati i držati je u ispravnom i funkcionalnom stanju.

38. Odjel za sport, se obvezuje redovito održavati urednost i čistoću svih korisnih površina i prostorija fitnesa.

**OTKAZ UGOVORA**

39. Odjel za sport zadržava pravo otkazivanja ugovora Korisniku, u sljedećim slučajevima:

* ako Korisnik prekrši bilo koje od pravila ponašanja iz članka 31. – 34.,
* ako Korisnik opetovano (više od 3 puta) krši druga pravila ponašanja iz ovih Općih odredbi poslovanja.

**PRESTANAK UGOVORA O ČLANSTVU**

40. Odjel za sport ima pravo prekinuti ugovor s Korisnikom u slučaju nepoštivanja odredbi iz članka 39. ili drugih odredbi ugovora, a Korisnik ima pravo na prekid ugovora u slučaju ne poštivanja odredbi stavaka 36. – 38. ili zbog bilo kojih osobnih razloga.

**ZAŠTITA I KORIŠTENJE OSOBNIH PODATAKA**

41. Odjel za sport sastavni je dio Studentskog centra u Zagrebu te je kao takav obveznik primjene UREDBE (EU) 2016/679 o zaštiti pojedinaca u vezi s obradom osobnih podataka (u daljnjem tekstu Opća uredba o zaštiti osobnih podataka).

42. Osobni podaci u smislu Opće uredbe o zaštiti podataka su svi podaci koji se odnose na pojedinca čiji je identitet utvrđen ili se može utvrditi.

U smislu Opće uredbe o zaštiti podataka ispitanik je svaki pojedinac (fizička osoba) od kojeg se prikupljaju i obrađuje osobni podaci.

Svoju politiku zaštite osobnih podatka Odjel za sport temelji na načelima zakonitosti, poštenosti, transparentnosti, ograničavanja svrhe i smanjenja količine podataka, točnosti osobnih podataka, ograničenje pohrane, cjelovitosti i povjerljivosti te pouzdanosti.

43. Osobni podaci obrađuju se u svrhu:

* marketinške svrhe (primjerice dostavu obavijesti o novim programima, uslugama, itd.),
* poboljšanja usluge,
* zaštite osoba i imovine,
* ostvarivanje prava iz ugovora.

U slučaju povrede osobnih podataka Odjel za sport bez nepotrebnog odgađanja obavještava Korisnika o povredi osobnih podataka.

44. Korisnik odgovara za ažurnost osobnih podataka, točnu adresu i osobne kontakte. Smatra se da su važeći oni podaci o koje je Korisnik zadnje predočio Odjelu za sport. U slučaju promjene navedenih podataka Korisnik će bez odgode obavijestiti Odjel za sport o novim podacima, pisanim ili usmenim putem.

**OSTALE ODREDBE**

45. Odredbe ovog Pravilnika Odjela za sport SCZG i svih njegovih sastavnih dijelova (Cjenik i Kućni red) primjenjuju se danom sklapanja Ugovora o članstvu. Sve eventualne naknadne promjene obvezuju/primjenjuju se od dana kada je Korisnik obaviješten o njima.

46. U slučaju spora glede prava i obveza ili cjenika koji su sastavni dio Ugovora o članstvu, nadležan je sud u Zagrebu.

47. Osobama koje nisu Korisnici i/ili koje ne vježbaju nije dozvoljen boravak u prostorima dvorana, odnosno svim prostorima za vježbanje, gdje se nalaze trenažeri, slobodni utezi i svi ostali rekviziti namijenjeni za vježbanje.

48. Iznimno od čl. 5., Odjel za sport može pružati svoje usluge i izvan fitness dvorane, kao primjerice pružanje usluge putem interneta. U takvim slučajevima, Korisnik je dužan sam osigurati da vježbanje provodi u sigurnim uvjetima, s adekvatnom i ispravnom opremom te prikladnom odjećom i obućom. Korisnik je isključivo sam odgovaran za bilo kakvu štetu i/ili ozljedu koja može nastati. Korisnik vježba i koristi predmetnu uslugu Odjela za sport na vlastitu odgovornost te Odjel za sport i njegovi zaposlenici ne mogu biti odgovorni za bilo kakvu štetu i/ili ozljedu koja može nastati Korisniku tom prilikom.

U slučaju pružanja usluge putem interneta smatra se da je Korisnik uplatom članarine za predmetnu uslugu prihvatio odredbe ovoga pravilnika.